Diari Oficial de la Generalitat Valenciana


Sumari del DOGV 6206, del 15-02-2010 (2010/1299)

RESOLUCIÓ de 2 de febrer de 2010, del conseller d'Infraestructures i Transport, sobre delegació de competències en determinats òrgans de la Conselleria d'Infraestructures i Transport.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   6206

Data del DOGV
:   15-02-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/1299


Data del document
:   02-02-2010

Organisme emissor
:   Conselleria d'Infraestructures i Transport

Tipus de document
:   Resolució

Anàlisi jurídica

 Descriptors 

:   * Conselleria Infraestructures i Transport
    * competència administrativa
    * delegació de poders

RESOLUCIÓ de 2 de febrer de 2010, del conseller d'Infraestructures i Transport, sobre delegació de competències en determinats òrgans de la Conselleria d'Infraestructures i Transport. [2010/1299]  
Raons d'oportunitat aconsellen realitzar determinades delegacions de competències, a fi d'aconseguir la màxima agilitat i eficàcia administrativa.  
Per tant, fent ús de les facultats que em conferix l'article 63 de la Llei 5/1983, de 30 de desembre, del Consell, i els articles 13 i 14 de la Llei 30/1992, de 30 de novembre, de Règim Jurídic de les Administracions Públiques i del Procediment Administratiu Comú, resolc:  
Primer. Delegació de competències en la persona titular de la Sotssecretaria  
Delegar en la persona titular de la Sotssecretaria de la Conselleria d'Infraestructures i Transport les competències relatives a:  
1. La cancel·lació de les garanties depositades a favor de la Conselleria d'Infraestructures i Transport.  
2. La formalització dels contractes administratius.  
3. La resolució de les incidències que es produïsquen durant l'execució dels contractes, convenis o subvencions que s'atorguen relatives a correcció d'errors i liquidació d'interessos de demora.  
4. L'autorització de les propostes de documents comptables pressupostaris i extrapressupostaris derivats de l'execució del pressupost d'ingressos i despeses.  
5. L'aprovació dels comptes justificatius rendits per les habilitacions.  
Segon. Delegació de competències en les persones titulars de la Sotssecretaria i direccions generals  
Delegar en les persones titulars de la Sotssecretaria i direccions generals de la Conselleria d'Infraestructures i Transport les competències relatives a:  
1. L'aprovació definitiva d'estudis, avantprojectes i projectes en l'àmbit de les respectives matèries.  
2. Les resolucions sobre l'aprovació i la disposició de les despeses i reconeixement d'obligacions de la seua competència imputables als seus programes pressupostaris que per la seua naturalesa i quantia estiguen exclosos de fiscalització prèvia.  
3. L'orde d'iniciació de l'expedient de contractació administrativa.  
4. Exercir les facultats ordinàries en matèria de contractació administrativa respecte dels contractes menors de la seua competència, qualificats i regulats així en la normativa de contractació administrativa.  
5. La designació del facultatiu director de les obres i del coordinador de seguretat i salut d'estes, així com del facultatiu que haja d'assistir, en representació de la Generalitat, a les recepcions de les obres.  
6. Aprovar els programes de treball i els plans de seguretat i salut en el treball establits en l'article 7 del Reial Decret 1627/1997, de 24 d'octubre.  
7. Les resolucions en què s'autoritze el pagament a compte per materials d'abassegament o instal·lacions i equips.   
8. L'aprovació de la incoació dels expedients d'expropiació forçosa.  
Tercer. Delegació de competències en la persona titular de la Direcció General de Ports, Aeroports i Costes  
Delegar en la persona titular de la Direcció General de Ports, Aeroports i Costes les competències relatives a:  
1. Atorgar autoritzacions i concessions en els ports dependents de la Generalitat quan no necessite adscripció de domini públic maritimoterrestre estatal, així com resoldre les incidències d'estes.  
2. L'autorització per al lloguer d'embarcacions de recreació.  
Quart. Delegació de competències en la persona titular de la Secretaria General Administrativa  
Delegar en la persona titular de la Secretaria General Administrativa de la Conselleria d'Infraestructures i Transport la tramitació de les incidències de nòmines i la firma de tots documents administratius i de gestió comptable que necessite la seua tramitació.  
Cinqué. Delegació de competències en les persones titulars de les direccions dels servicis territorials d'Alacant, Castelló i València   
Delegar en les persones titulars de les direccions dels servicis territorials a Alacant, Castelló i València de la Conselleria d'Infraestructures i Transport la competència relativa a les resolucions sobre reconeixement d'obligacions i aprovació i disposició de les despeses de la seua competència imputables als seus programes pressupostaris, en els comptes justificatius de pagaments tramitats per avançament de caixa fixa.  
Sisé. Delegació de competències en les persones titulars de les direccions dels servicis territorials de Carreteres a Alacant, Castelló i València  
Delegar en les persones titulars de les direccions dels servicis territorials de Carreteres a Alacant, Castelló i València de la Conselleria d'Infraestructures i Transport les competències relatives a:  
1. La concessió de les restants autoritzacions, permisos i llicències, en les zones de domini públic, de protecció i de reserva de les carreteres de la Generalitat establides en el títol VIII de la Llei 6/1991, de 27 de març, de Carreteres de la Comunitat Valenciana, excepte les autoritzacions per a les instal·lacions següents, l'exercici de les quals es reserva la persona titular de la Direcció General d'Obres Públiques:  
a) Estacions i àrees de servici.  
b) La regulació semafòrica.  
c) Nous accessos.  
d) Actuacions sobre edificacions existents.  
e) Ordenació d'accessos existents.   
2. La iniciació dels procediments sancionadors quan es tracte d'infraccions molt greus tipificades així en la Llei 6/1991, de 27 de març, de Carreteres de la Comunitat Valenciana.  
Seté  
1. La delegació de competències que es disposa en la present resolució no serà obstacle perquè el conseller/ la consellera d'Infraestructures i Transport puga avocar el coneixement i resolució de tots els assumptes que crega oportuns; així mateix podrà revocar-la en qualsevol moment de conformitat amb el que establix l'article 63.5 de la Llei 5/1983, de 30 de desembre, del Consell.  
2. Les resolucions que es dicten en virtut de la delegació conferida per esta resolució s'entenen dictades pel conseller/ per la consellera d'Infraestructures i Transport i esgoten la via administrativa de conformitat amb el que disposen els articles 13.4 i 109 c) de la Llei 30/1992, de 26 de novembre, de Règim Jurídic de l'Administracions Públiques i del Procediment Administratiu Comú.  
3. Sempre que es faça ús d'esta delegació de competències, es farà constar expressament este aspecte en la resolució adoptada d'acord amb el que establix l'article 63.6 de la Llei 5/1983 de 30 de desembre, del Consell.  
Huité  
Queden sense efecte l'Orde d'1 d'agost de 2003, del conseller d'Infraestructures i Transport, sobre delegació de determinades atribucions, i l'Orde de 21 abril de 2004, del conseller d'Infraestructures i Transport, sobre delegació de determinades competències.  
Nové  
La present resolució produirà efectes a partir de l'endemà de la publicació en el Diari Oficial de la Comunitat Valenciana.  
València, 2 de febrer de 2010.- El conseller d'Infraestructures i Transport: Mario Flores Lanuza.